رو دپتر ءِ تاکاں شہ چندے تاک
مرچاں زنگ نیاینت تئی
باریں تاراں چوں بیتّہ
دو مُلکانی نیامجین ءَ
چوشیں قصّہ الّم بیت
مردم آوازے تُکشیت
سئے سال اِنت اے چمّاں مستاگے نہ چِتہ
یوکا ننداں ‘ یوکا جیڑاں
یوکیں وردن ‘ یوکیں گرد
یوکیں کُوٹی چو مئے زرد ءَ ویران اِنت
تہنائی استارے برزا درپشان اِنت
دست بہ رستیں سستیں من
مرچاں تاگت جانءَ ہمرہدار نہ بیت
گرانیں کاراں ہیسک بیاں
دراہیں شپ بس کُلّگ جَکّگ آسر بیت
سئے سال انت من الکاپی وابے نہ کپاں
سئے سال انت من گوں اے زندءَ جنگایاں
مرچاں واب نیاینت ہم
باریں چمّاں دم بُرتہ
انچو ہم سی سال اے چمّاں واباں بید دگہ چے دیستہ
ھؤ ارساں ہم بید دگہ
عکس ءُ رنگانی قصّہ ہم عکس ءُ رنگ بیاننت نی
زردیں چمّانی آدینک ءَ موسم زنگ بیاننت نی
ہر شئے تندے پیچان اِنت
قصّہ نی مانگیشّان اِنت
میرساگر